  Виталий Пронин КЕЗ Электриклы кулэ удмурт кыл Анай кыллэн нуналэзлы сӥзьыса, Кез ёрос библиотекаын февраль толэзь пумын арня ӵоже удмурт кылын гинэ вераськизы. Книга лыдӟыны пырасьёслы таӵе ужрад яраз, азьланяз но библиотекаын анай кылын вераськыны куро. Тае лыдэ басьтыса, удмурт кылэз дышетыны мылкыд карисьёс понна 10-тӥ мартысен нимысьтыз курсъёс усьтыны чакламын. Сое нуоз библиотекаын ужась Ольга Серебренникова. Туннэ нуналлы 7 мурт гожтӥськемын ни, пӧлазы вань электрик, госстрахын ужасьёс, соослы, пе, ужазы удмурт кылэз тодэм кулэ. ШАРКАН Азьветлӥсьёслы - сяська керттэт Арлы быдэ 8-тӥ март азьын ёросысь пудо вордон удысын ужасьёслэн слётсы ортче. Отын кылем арлы йылпумъянъёс лэсьто, туэ быдэстоно ужъёссэс эскеро чаклало, вормон басьтӥсьёсты ӟечкылало. Таяз учыре азьветлӥсьёсты данъязы Тол бабайлэн усадьбаяз. 2014-тӥ ар пумын ёросысь пудо утисьёс котькуд скаллэсь 5 сюрс килограмм йӧл кыскизы, нош та вакытэ лыдпус 5 сюрс 275 килограммозь вуиз ни. Ёросысь Собин фермерлэн хозяйствоысьтыз 7 мурт - В. Волкова, Н. Иванова, Е. Сапожникова, Н. Князева, Т. Осотова, С. Осотов но М. Широбоков - 8 сюрс килограммлэсь трос кыскизы ини. ГРАК Буйгатӥсь лыдпусъёс Грак ёросысь загсын ужасьёс 2 толэзь ӵоже ужамзылы йылпумъянъёс лэсьтӥзы. Лыдпусъёс котыр ласянь шумпотто. 2015-тӥ арын 21 мурт вордскем, кылем арын - 16, туэ улонысь кошкемъёс 13 кузя, кылем арын 26 вылэм. Семья кылдытӥсьёс гинэ ӧжытгес - 4 пар, 2014-тӥ арын 12 куз вылэм, со понна люкиськисьёс но ӧжытгес - 1 семья. Кылем арын та вакытэ 3 семья куашказ вал. ДЭРИ Вормисез данъян Гурт тол шудонъёсы куд-ог ёрос командаос выль дӥсьёсын ветлӥзы. Дэри ёросысь спортсменъёс туж тузӥесь вал. Дэри ёрослэн йырыз Михаил Четкарёв верамъя, 80 муртлы 900 сюрс манет тыр выль костюмъёс басьтэмын. Ӵошатон вылысь, Яр команда 40 муртлы дӥсьсэ 100 сюрс манет тыр выльдӥз. Спортсменъёссэс но Дэри ёросын коньдон премиен дунъяло, командае шедем понна 1 сюрс манет сёто, нош Гурт шудонъёсын вормисьёссылы - 5 сюрс манет. АЛНАШ Ветеранъёслы - медаль Быдӟым оже пыриськемъёслы но ож мышкын тыршем муртъёслы «70 лет Победы в Великой Отечественной войне 1941-1945гг.» медаль сётъяло. Алнаш ёросын Быдӟым оже ветлэмъёс туннэ нуналлы 7 кузя гинэ кылемын. Ваньзылы соослы 8-тӥ мартозь гадь вылазы медаль бырттозы. Ёросэ Вормон нуналлы сӥзем медальёс 500-лэсь ятыр вуэмын, соос кузёоссэс шедьтыны кулэ 9-тӥ маёзь. СЬӦЛТА Яратон сад Сьӧлта ёросысь Кӧлесурын, Быдӟым Вормонлы 70 ар тырмонлы сӥзьыса, Яратон сад мерттозы. Отын 200 пала писпуос будозы: улмопуос, грушапуос, сливаос, чияпуос, тыпыос, кедръёс, каштанъёс. Таӵе сад ёросын 3-тӥез луоз ни. Соос вань ни Сьӧлталан но Валамазын. Оглом чакламын 10 сад кылдытыны. Писпу удъёс дасямын ни, лымы быремез гинэ возьмано на. Мерттӥськонэ пыриськыны возьмало вань мылкыд карисьёсты. ВОТКИНСК Суредам манет Воткинскысь банкын ужасьёс шараязы суредам 5 сюрс манет. Та учыръя уголовной уж ӝутэмын. Удмурт Республикаысь Югдурез утёнъя министерство калыкез сак луыны куре но тодэ вайытэ: уксё суредасьёс, сыӵе манетъёсын басьяськисьёс кыл улэ кыскемын луозы. Суредам уксёез шедьтӥды ке, ивортэ «02» яке мобильной телефонысь «002» номеръёсъя. БАЛЕЗИНО 2 мешок изъян Балезиноысь магазинысь 2 мешок тыр ческыт сиён, вина лушкамын. Кин ке уйин, укноез сӧрыса, магазинэ пырем. Ёросысь югдурез утисьёс йыртэмасез ӝегатӥзы, дорысьтыз лушкам ваньбурез но шедьтӥзы. Таӵе йыруж лэсьтэм 16 аресъем пияш. Со вылэ уголовной уж ӝутэмын. Феврале гинэ сое мукет лушкаськемез понна кыл улэ кыскиллям вылэм ини. Нош ик йыртэмамез понна со пытсэт сьӧры 5 арлы сюрыны быгатоз. ПИЧИ ПУРГА Чылкытлык понна сюлмаськон Пичи Пурга ёросын чакламын жуг-жаг возён полигон пуктыны. Со интыяськоз Вишур гуртлэсь палэнынгес. 10-тӥ мартэ 18 часын та пумысен кенешон ортчоз ёросысь культура юртын. Отчы ӧтемын ёрос кивалтӥсьёс, Вишур гуртын улӥсьёс, Инкуазь узырлыкъя но инкуазез утёнъя министерствоысь специалистъёс. Пичи Пурга ёрос йырлэн воштӥсез Сергей Занчаров верамъя, али ёросын полигонзы ӧвӧл, жуг-жагзэс вортто Агрызэ. Полигон пуктонлы уксё висъяны мылкыд карись адями али вань. Соин та луонлыкез кутоно, пе. Проект понна дурбасьтэмын луиз ке, полигонлы чаклам музъемез инвесторлы апреле сётозы ни. Теги: иворкебит иворъёс  